Advent 2020 - Fontainebleau Gemeenskapskerk
Gebedsmateriaal : Advent (Desember 2020)
Ons is opgewonde om die gebedsmateriaal vir Advent bekend te stel. Ons vier hierdie seisoen saam met die kerk wêreldwyd. Die mense by die Dwell App het 'n wonderlike gebedshandleiding saamgestel wat deur gemeentes regoor die wêreld gebruik word.
Hierdie materiaal is in Engels en in Afrikaans beskikbaar.
Kliek op die skakels om dit af te laai:
LIEFDE SE LIG
Advent is 'n reis, en soos elke reis wat die moeite werd is om te onderneem, word dit die beste saam met vriende geneem. In hierdie seisoen onthou ons dat ons Here gekom het om die wêreld met homself te versoen (2 Kor. 5:19). Ons reis nie in isolasie nie, maar as die familie van God, gevul met hoop en afwagting. Alhoewel baie van hierdie gids ontwerp is vir persoonlike gebruik, is dit goed om te onthou dat jy saam met broers en susters in Christus is – mense met soortgelyke twyfel en uitdagings, maar tog dieselfde vertroue het in die goedheid en barmhartigheid van God wat ten toon gestel is in die menswording van Christus.
Die meeste kenners glo dat jy binne slegs 21 dae 'n blywende gewoonte kan vorm. Alhoewel hierdie adventsgids 'n reis van 27 dae is met 'n gedefinieerde begin- en eindstreep, is dit bedoel om blywende roetines en lewenspatrone te vorm wat voortduur lank nadat die seisoen eindig. Om hierdie rede kan jy heelwat herhaling verwag in die volgende bladsye. Ons lees dieselfde of soortgelyke Skrifgedeeltes etlike dae na mekaar. Ons ontvang elke dag klassieke wysheid van mans en vroue wat ons vooruitgegaan het. Ons herhaal dieselfde gebede en besin oor soortgelyke temas, en die daaglikse praktyke wat aanbeveel word bou op mekaar en is nou verwant aan mekaar. Al hierdie dinge is opsetlik, en ons word uitgenooi om rustig te raak en die werk van God in ons lewens raak te sien en nuwe en blywende gewoontes te smee wat ons al hoe nader aan Hom sal bring.
In die komende weke sal baie min eksterne dinge in jou lewe jou aanspoor om aandagtig te rus in die teenwoordigheid van God. Ons word eerder aangemoedig om angstig van die een partytjie na die volgende te jaag, van op die nippertjie-inkopies tot gesinsbyeenkomste. As ons nie intensioneel is oor ons tyd saam met God nie, is dit presies wat sal gebeur. Mag ons egter, te midde van al die feestelikheid, tydens Advent leer om bloot by Christus te woon, God met ons.